b'\n_START_ARTICLE_\nPhineas Gage\n_START_SECTION_\nLa hist\xc3\xb2ria de Phineas Gage\n_START_PARAGRAPH_\nEl 13 de setembre de 1848 Phineas Gage estava treballant als afores de Cavendish, Vermont, en la construcci\xc3\xb3 d\'una l\xc3\xadnia de ferrocarril. El seu lloc era de capat\xc3\xa0s i en general era un home eficient i capa\xc3\xa7. Una de les seves funcions era posar c\xc3\xa0rregues explosives en forats dins la roca. Per a aix\xc3\xb2 omplia el forat de p\xc3\xb3lvora, posava un detonador, i finalment el tapava amb sorra i aixafava la sorra amb una pesada barra de metall. Aquell dia Phineas al moment menys pensat va oblidar tirar la sorra abans de pressionar amb la barra, de manera que en fer-ho hi va haver una espurna que va fer que explot\xc3\xa9s la p\xc3\xb3lvora. Aquesta explosi\xc3\xb3, al seu torn, va provocar que la barra de metall sort\xc3\xads disparada, travess\xc3\xa9s el crani de Gage i aterr\xc3\xa9s a gaireb\xc3\xa9 30 metres de dist\xc3\xa0ncia._NEWLINE_La barra, que feia un metre de llarg, m\xc3\xa9s de 3 cm de di\xc3\xa0metre i pesava 6 quilos, li va entrar al crani per la galta esquerra i va sortir per la part superior despr\xc3\xa9s de travessar el c\xc3\xb2rtex cerebral anterior. Sorprenentment Gage no sols no va morir en l\'accident, sin\xc3\xb3 que es va mantenir conscient en tot moment. La cr\xc3\xb2nica de l\'\xc3\xa8poca relata fins i tot que va parlar als pocs minuts. Despr\xc3\xa9s de l\'accident el van portar en una carreta diversos quil\xc3\xb2metres fins a la consulta del doctor Harlow, un dels metges del poble, que seria qui deixaria const\xc3\xa0ncia de la seva evoluci\xc3\xb3. Sobreviure a una explosi\xc3\xb3, a una ferida com aquesta i a la rudiment\xc3\xa0ria medicina de l\'\xc3\xa8poca i seguir sent capa\xc3\xa7 de caminar i parlar racionalment \xc3\xa9s sorprenent; no menys sorprenent \xc3\xa9s que dos mesos despr\xc3\xa9s el doctor Harlow consider\xc3\xa9s que Gage estava completament recuperat i li don\xc3\xa9s l\'alta.\n_START_SECTION_\nEl nou Phineas Gage\n_START_PARAGRAPH_\nPodem saber el que va passar a partir del que va relatar el doctor Harlow 20 anys despr\xc3\xa9s. Com ja hem dit, la recuperaci\xc3\xb3 f\xc3\xadsica de Gage va ser completa, per\xc3\xb2 en paraules del mateix Harlow, "l\'equilibri o balan\xc3\xa7 entre la seva facultat intel\xc2\xb7lectual i els seus instints animals s\'havia destru\xc3\xaft": Despr\xc3\xa9s de superar l\'accident, Gage es va tornar irregular, irreverent, blasfem i impacient. De vegades era obstinat quan li portaven la contra; per\xc3\xb2, d\'altra banda, tot i que cont\xc3\xadnuament estava pensant en plans futurs, "els abandonava molt abans d\'acabar-los" i perqu\xc3\xa8 sempre hi trobava "alguna cosa que no li convenia". Tot aix\xc3\xb2 malgrat que pr\xc3\xa8viament a l\'accident era un home responsable. El seu matrimoni va acabar, ja que la seva esposa considerava que ja no era el mateix d\'abans i era molt m\xc3\xa9s agressiu._NEWLINE_Sabem que des del seu accident Phineas va perdre el treball al ferrocarril i mai m\xc3\xa9s va ser capa\xc3\xa7 de mantenir-ne un per gaire temps, ja que els abandonava o el feien fora per les seves cont\xc3\xadnues baralles amb els seus companys. Despr\xc3\xa9s de treballar en diverses granges, Gage va ser exhibit en el circ, on mostrava orgull\xc3\xb3s la seva ferida i la barra de ferro que la va provocar. Despr\xc3\xa9s de diversos anys de vida errant, Gage va tornar a casa perqu\xc3\xa8 la seva salut s\'estava deteriorant i va morir probablement amb 38 anys a causa de crisis epil\xc3\xa8ptiques (estatus epil\xc3\xa8ptic, epil\xc3\xa8psia). _NEWLINE_Actualment es conserven tant el crani com la barra de ferro al Museu de la Medicina de la Universitat Harvard.\n_START_SECTION_\nEls estudis sobre el cas de Phineas Gage\n_START_PARAGRAPH_\nEl cas de Gage \xc3\xa9s considerat com una de les primeres evid\xc3\xa8ncies cient\xc3\xadfiques que suggerien que la lesi\xc3\xb3 dels l\xc3\xb2buls frontals podia alterar aspectes de la personalitat, l\'emoci\xc3\xb3 i la interacci\xc3\xb3 social. Abans d\'aquest cas (i bastant temps despr\xc3\xa9s) els l\xc3\xb2buls frontals es consideraven estructures silents (sense funci\xc3\xb3), i sense cap relaci\xc3\xb3 amb el comportament hum\xc3\xa0._NEWLINE_El neur\xc3\xb2leg Antonio Damasio ha estudiat en profunditat el cas de Phineas Gage, aix\xc3\xad com altres casos similars. En la "teoria del marcador som\xc3\xa0tic" suggereix que existeix una relaci\xc3\xb3 entre els l\xc3\xb2buls frontals, l\'emoci\xc3\xb3 i la presa de decisions. Aix\xc3\xad mateix, considera aquest cas com a hist\xc3\xb2ric per creure que va ser el comen\xc3\xa7ament de l\'estudi de la base biol\xc3\xb2gica del comportament. Tamb\xc3\xa9 va ser clau en l\'aprofundiment en el coneixement del cas de Phineas la neur\xc3\xb2loga Hanna Damasio (dona de l\'anterior) i en concret de la possible localitzaci\xc3\xb3 de les seves lesions, ja que va utilitzar les restes del crani i la barra per fer una simulaci\xc3\xb3 per ordinador de la possible traject\xc3\xb2ria d\'aquesta, concloent que la barra havia afectat la zona medial de dos l\xc3\xb2buls frontals._NEWLINE_Igualment el cas de Gage tamb\xc3\xa9 \xc3\xa9s un pilar b\xc3\xa0sic en el concepte de "funcions executives". Les funcions executives s\xc3\xb3n les que ens permeten dirigir la nostra conducta cap a un fi i inclouen la capacitat per planificar, dur a terme i corregir la nostra conducta.'